### 12.    Godkendelse af Beskæftigelsesplan 2017

**Åbent**

Sagsnr.: 326-2016-25263       J.nr.: 15.00.15           Dokumentnr.:
326-2016-379559

**Sagstype**

Beslutning.

**Resume og sagens baggrund**

Kommunalbestyrelsen vedtager hvert år senest den 31.
december en beskæftigelsesplan for det kommende års beskæftigelsesindsats, som
skal understøtte Kommunalbestyrelsens arbejdsmarkedspolitiske strategi og
Beskæftigelsesministerens mål.

Beskæftigelsesplanen består af den arbejdsmarkedspolitiske
strategi for 2014-2017 herunder de politiske fokusområder i perioden. Herudover
gives en beskrivelse af udviklingen det seneste år på de udvalgte fokusområder
samt ministerens mål for beskæftigelsesindsatsen i 2017. Under hvert
fokusområde har jobcentret givet mål for indsatserne i 2017.

Det opstillede budget for beskæftigelsesindsatsen er givet i
henhold til det af Kommunalbestyrelsen vedtagne budget for 2017, og der vil i
de månedlige arbejdsmarkedsrapporteringer til Økonomiudvalget blive fulgt op på
udviklingen i antallet af borgere på offentlig forsørgelse.

Det bemærkes, at Faktaark Kalundborg 2016, vedlagt som
bilag, er data fra Danmarks Statistik mv., hvor bestandstallene er opgjort som
helårspersoner, medens bestandsopgørelser i de månedlige
arbejdsmarkedsrapporteringer, jf. tidligere punkt på dagsordenen, udarbejdes på
baggrund af tal fra økonomisystemet, hvor antal personer er givet ved
udbetalinger per cpr.nr. ultimo måneden. Man kan derfor ikke umiddelbart
sammenligne de to bestandsopgørelser.

**Indstillinger**

Direktøren indstiller, at jobcentrets plan for
beskæftigelsesindsatsen i 2017 godkendes.

**Behandling**

Direktion, Økonomiudvalg, Kommunalbestyrelse.

**Sagsfremstilling**

Den positive udvikling på arbejdsmarkedet i 2016 med
faldende ledighed og stigende beskæftigelse forventes at fortsætte i 2017.
Fremskrivning af udviklingen pr. august 2016 på baggrund af Økonomi- og
Indenrigsministeriets nyeste prognoser viser for Kalundborg en stigning i
beskæftigelsen på 2 procent og fald i antal ledige både i arbejdsstyrken (job-
og uddannelsesparate) og udenfor arbejdsstyrken.

Kalundborg står dog sammen med landets øvrige kommuner over
for en meget stor udfordring med at modtage og integrere de nye flygtninge og
familiesammenførte, som forventes at øge [adresse] befolkning frem mod 2020. En
vellykket integration af flygtninge og familiesammenførte går først og fremmest
gennem arbejdsmarkedet.

Virksomhederne er derfor en vigtig medspiller i en vellykket
integration såvel som i hele den øvrige beskæftigelsesindsats. Derfor skal
samarbejdet med virksomhederne styrkes. Det skal dels medvirke til at få ledige
hurtigere i job og unge uddannelsesafklaret, dels medvirke til at
virksomhederne får den arbejdskraft, de har behov for – både nu og i fremtiden.

Det er afgørende, at beskæftigelsesindsatsen fortsat medvirker
til at øge arbejdskraftudbuddet, og dermed modvirker følgerne for
arbejdsmarkedet og samfundsøkonomien af de kommende års demografiske udvikling.
Der vil ske en stor tilbagetrækning fra arbejdsmarkedet i de kommende år, som
ikke umiddelbart modsvares af en tilsvarende tilgang fra de yngre årgange eller
flygtninge, indvandrere og familiesammenførte.

Samtidig er det vigtigt, at arbejdsstyrken – også
fremadrettet – har de kvalifikationer, der efterspørges på arbejdsmarkedet.
Indsatserne skal derfor understøtte en omstilling i forhold til de strukturelle
ændringer på arbejdsmarkedet med stigende efterspørgsel efter kvalificeret arbejdskraft
og markant faldende efterspørgsel efter ikke-faglærte.

Med baggrund heri anbefaler jobcentret følgende mål for indsatserne
i 2017:

1) Virksomhederne:

• Samarbejdsgraden med virksomhederne skal øges i forhold til
foregående år.

• Andelen af langtidsforsørgede med virksomhedsrettet tilbud de
seneste 6 måneder skal øges i forhold til samme periode foregående år.

• Der skal etableres flere arbejdsmarkedsrettede forløb rettet mod
de lokale virksomheders behov.

• Den gennemsnitlige varighed for mentorforløb skal reduceres i
forhold til foregående år.

2) Unge:

• Antallet af unge på offentlig forsørgelse skal nedbringes i
forhold til året før.

• Den gennemsnitlige varighed for unge på uddannelseshjælp skal
nedbringes i forhold til året før.

• Flere unge skal fastholdes i uddannelse.

3) Fleksjob og ledighedsydelse:

• Antallet af borgere ansat i fleksjob øges fra udgangen af 2016
til udgangen af 2017.

• Med henblik på øgning i timeantallet for fleksjobbere ansat få
timer iværksættes hyppig opfølgning.

• Antal samtaler pr. rådgiver pr. uge øges i forhold til 2016.

• Den gennemsnitlige varighed på Ledighedsydelse nedbringes til
niveauet for gennemsnittet i klyngen.

4) Sygedagpenge og ressourceforløb:

• Antal samtaler pr. rådgiver pr. uge øges i forhold til foregående
år.

• Den gennemsnitlige varighed på sygedagpenge nedbringes til under
niveauet for gennemsnittet i klyngen.

• Det gennemsnitlige antal af langvarige sygedagpengesager, målt
efter DP 143, nedbringes i forhold til gennemsnittet foregående år.

• Andelen af virksomhedsrettede forløb øges i forhold til
foregående år.

• Antal samtaler pr. rådgiver pr. uge øges i forhold til foregående
år.

• Den gennemsnitlige varighed i ressourceforløb nedbringes til
niveauet for gennemsnittet i klyngen.

5) Langtidsledigheden:

• Antallet af langtidsledige borgere skal reduceres i forhold til
foregående år.

• Den gennemsnitlige varighed på ydelsen for a-dagpenge- og kontanthjælpsmodtagere
skal reduceres i forhold til foregående år.

• Flere ufaglærte ledige skal opkvalificeres eller uddannes.

6) Integration:

• Andelen af borgere omfattet af integrationsprogrammet i
virksomhedstilbud skal øges i forhold til foregående år.

• Den gennemsnitlige varighed på ydelsen for borgere på
kontanthjælp omfattet af integrationsprogrammet eller på integrationsydelse
skal reduceres i forhold til foregående år.

• Der skal etableres flere IGU forløb i forhold til det forudgående
år.

• Flere unge omfattet af integrationsprogrammet på kontanthjælp
eller på integrationsydelse skal i uddannelse i forhold til foregående år.

• Flere familiesammenførte skal i uddannelse/arbejde i forhold til
det foregående år.

**Økonomiske konsekvenser**

Udgifter til beskæftigelsesindsatsen og offentlig
forsørgelse afholdes indenfor rammen af det af Kommunalbestyrelsen vedtagne
budget for beskæftigelsesområdet i 2017.

**Direktionens møde den 7.
november 2016:**

Anbefales.

**Økonomiudvalgets møde den 23.
november 2016:**

Anbefales, idet der indarbejdes et kort afsnit om svageste
lediges muligheder for beskæftigelse i socialøkonomiske virksomheder, jf.
strategi for socialøkonomiske virksomheder.

Paw Bech, O, og Øvli Krogh, Ø, tog
forbehold.

**Bilag**

|  |  |
| --- | --- |
| 2016-10-17 Udkast til Beskæftigelsesplan 2017 | 326-2016-379551 |
| Anbefalinger til beskæftigelsesindsatsen - LO og DA | 326-2016-379549 |
| 2016-08 Faktaark Kalundborg 2016 - Mploy | 326-2016-379545 |
| 2016-09 kommunefremskrivning aug. 2016 | 326-2016-379540 |